DA beweer Bosasa-geld vir Ramaphosa het ŉ Gupta-verbintenisPres. Cyril Ramaphosa. Foto: Elmond Jiyane/GCIS Mmusi Maimane, leier van die DA, het Dinsdag aangevoer hy het bewyse dat ŉ skenking van R500 000 deur Bosasa aan pres. Cyril Ramaphosa se veldtog vir die leierskap van die ANC, word verbind met Trillian, wat op sy beurt aan die Gupta-familie verbind word. Maimane het gesê die trust wat die geld vir Ramaphosa se veldtog ingewin het, is geadministreer deur ŉ regsfirma wie se direkteur, Jeffrey Afriat, ook op Trillian se direksie gedien het. Hy het gesê die regsfirma is Edelstein, Farber and Grobler en gesê hulle beheer die trustrekening, efg2, waardeur die R500 000 van Bosasa na Ramaphosa gekanaliseer is om beheer van die regerende party te verseker. “Afriat het in 2016 saam met Eric Wood as direkteur gedien – op die kruin van staatskaping en toe staatsgeld deur die Guptas en die ANC gesteel is. Afriat se naam word ook twee keer in Thuli Madonsela se staatskapingverslag genoem. Hy het as direkteur van Trillian bedank net voor die Budlender-ondersoek oor Trillian van stapel gestuur is,” het Maimane bygevoeg. Hy het gesê Ramaphosa is nou verplig om “onmiddellik ŉ volskaalse onafhanklike ondersoek van stapel te stuur – onder leiding van ŉ afgetrede regter wat deur die hoofregter aangewys word, om omvattend ondersoek in te stel oor die Bosasa-skandaal, waarby die president en sy familie nou betrek word”. Maimane het gesê Suid-Afrika kan dit nie bekostig dat owerhede selektief optree wanneer korrupsie ondersoek word nie. “Ons kan nie dubbele standaarde handhaaf wanneer omkopery en korrupsie ter sprake is nie, veral nie wat betref die hoogste kantoor in die land nie. Die president se verbintenis met Bosasa – insluitend alle betalings wat aan hom, die ANC en sy seun gemaak is, of dit direk of deur derdepartye of trustrekeninge is, moet omvattend ondersoek word.” Lees alle vorige berigte oor Bosasa op Maroela Media.